Ich glaubs, über de SVP-Stil müemer gar nöd diskutiere; die sind eifach mal grundsätzlich gäge alles. Halt, stop! Wänn's drum gaht, die jährliche milliarde-Subventionierige vo de Puure hinderfröge, denn isch plötzlich ruhe.    Wänn's aber um anderi Sache gaht, dänn wird grundsätzlich abblockt, au wänn demit en eigne Regierigsverträter desaouviert wird. Segs de Ogi, de Schmid oder de zürcher Regierigsrat Huber.  Welli Partei hät am Huber (SVP) sis Budget 2003 bodiget bis zum geht-nicht-mehr? Aha... SVP. Demit bewiist d'SVP nöd unbedingt d'Grössi um würklich regierigsverantwortig z'übernäh.    Siehe Schill in Hamburg: die händ d'Grundproblem au uf de Chopf troffe damals und grossartig abgsahnt. Aber sind die Regierigsfähig gsi? Nei. Ellei mit populistische Parole, Albisgüetli-Tagige (dem sött mer eigentlich ehnder Bundesrats-Metzgete säge) und Burezmörge chammer keis Land, kein Kanton regiere.    Ich mues aber säge, es git au vernünftigi SVP-Politiker. Aber das sind die, wo sich mit de tatsächliche Problem au usenandsetzed. Leider verhindered die Herre Blocher und Mörgeli erfolgriich, das die uf nationaler Ebeni öppis z'säge händ wills halt nöd nachem Tagesbefehl vom Oberst i Gst Blocher (a.D. übrigens) reded.    Ich dänke da anen Weyeneth (BE) und a diversi SVP-Fraue und H.J. Heitz (de mues sini Kampagne sälber zahle, obwohl er uf de SVP-Lischte schtaht). Wehe es staht öpper im  Rampeliecht vorem Oberst im Gartestuehl - äh nei: Generalstab. Nenei, das gaht doch nöd! Sini Kronprinze bringt er jedefalls gekonnt nach füre: de Tony Brunner (nei: die säged ja under sich: de Brunner Tony) z.B. als vorzeige jung-Politiker (und Buur, somit au Subventionsbezüger).    Wänn scho Jungpolitiker wo wählbar sind, dänn z.B. Pascale Bruderer (AG, SP, leider für mich nöd diräkt wählbar), Chantal Galladé (ZH, SP). Die händ wenigschtens öppis vertig bracht, au mal gäge ihri eigni Partei und sind nöd  eifach Chopfnicker.    So, jetzt dürfti mini politischi Position ziemlich klar sie :D